Jy is nie die enigste wat daaroor besorg is nie. Ons leef in ’n tyd waar kinders tegnologiegebaseerde geleenthede soek en hulle vind dit moeilik om op ander maniere te speel of ander maniere van spel te identifiseer. Ons raad is dat kleingoed van jou kind se ouderdom nie meer as ’n uur en ’n half per dag met ’n skerm deurbring nie.
Dit gaan egter nie oornag gebeur nie. Jou kind kan voel dat hy ’n “beloning” en onmiddellike bevrediging nodig het om buitespel te geniet. Jy kan dus ’n punte- of sterkaartstelsel skep wanneer hy probeer om meer aktief te wees. Die speletjies en aktiwiteite sal eindelik die vreugde verskaf en dan verminder die eksterne motiveerders. Jy kan begin deur binnespeelgoed en speletjies wat hy geniet, buitentoe te neem.
As jy dinge wat hy geniet, koppel aan ’n verandering in die omgewing wanneer jy iets uitdagends bekendstel, kan dit sy weerstand help afbreek. Rig byvoorbeeld ’n fort buite op waar hy saam met sy vriende kan speel. Nadat jy hom so gemotiveer het om meer tyd buite deur te bring, kan hy met sy eie idees vorendag kom. Kinders moet hul verbeelding en eie liggaam gebruik om te speel.
’n Waterspeelstasie in die somer is altyd ’n goeie idee (mits jy nie in ’n droogtegebied woon nie). Water trek kinders aan en hulle kom self met allerlei idees vorendag om dit by hul dag in te bou. Probeer na basiese dinge terugkeer, soos dat jou kind herwinbare materiale (toiletrolletjies en papbokse) gebruik om sy eie skeppings te maak. Seuns van dié ouderdom geniet dit om te weet hoe dinge gemaak word.